Egya reba o, egya reba o, egya enya ebodu. Qatar 2022 FIFA Wiadze Bɔɔlbɔ Akansi a wiadze n’afɛndzanan nyinara atweɔn atweɔn araa no, ber no aso ma akansi a odzi kan no aba n’ewiei. Dɛ mbrɛ bɔɔlbɔ mbra tse no, otwar dɛ ɔman a odzi bɔɔlbɔ akansi bi ho kyeame no na odzi kan tsew ano ansa. Dɛmara na Qatar man no yɛe; wɔnye ɔman Ecuador na wɔtseew akansi no ano.
Dwumadzi a wɔyɛe dze buee akansi no n’ano no, nyimpa etsitsir na nna wɔwɔ ase. Dɛm nyimpa yi binom nye FIFA panyin Giani Infantino na FIFA mpanyimfo ahorow, Qatar manpayin, sentwanyi Morgan Freeman, Jung Kook na binom a wɔkeka ho.
Ber a wosii akan sima ebiasa [3′] no, Ecuador sahen Enner Valencia toow atsena a odzi kan. Ber a VAR baa mu no, nna Valencia da mu ntsi, atsena no enntum enngyina. Wosii akan no sima duanan [14′] no, Valencia sanee nyaa bɔɔl bi wɔ Qatarfo afamu a Qatar bɔɔlkyekyenyi Saad Alsheed dze no ho peem no ma rɛfiri no gyee atoprɛko maa Ecuador. Valencia amma no ho ammba asɛm koraa; ɔtoow atsena no fɛfɛɛfɛw. Wosii akan no sima eduasa anan [34′] no, Enner Valencia sanee yɛɛ n’adze no bio. Ber no, ɔpeem bɔɔl bi a nna ofi Qatarfo hɔn bankum afamu toow Ecuador hɔn atsena na nankasa n’atsena a ɔtɔ do ebien. Ɔfa a odzi kan no kɔr n’ewiei no, nna ɔyɛ Qatar 0-2 Ecuador.
Ɔfa a ɔtɔ do ebien hyɛɛ ase no, aman ebien yi bɔɔ hɔnho mbɔdzen biara dɛ nkyɛ hɔn mu bi mpo botum atow atsena no bi aka ho naaso obiara enntum ammfa kɔtɔ annyɛ nkwan. Sima eduowɔtwe enum [85′] mu no, Ghana-Qatarnyi aberantsɛ a osi n’akan ma Qatar a wɔfrɛ no Mohammed Muntari nyaa akwanya a ɔso kɛse kɛse papaapa wɔ ɔfa a ɔtɔ do ebien no mu. Ɔgyee bɔɔl bi wɔ wimu wɔ Ecuadorfo hɔn afamu na ɔamma bɔɔl no annka famu mpo na ɔbɔɔ mu kɛse kor dɛ ɔdze risi Ecuador bɔɔlkyekyenyi no n’ekyir naaso oenntum anntoow atsena no. Ber no soe no, rɛfiri no dze sima enum too do. Afaanu no peree peree naaso okowiee Qatar 0-2 Ecuador.
Dwowda, Ɔberɛfɛw 21, 2022 no, akansi ebiasa na ɔbɔkɔ do. Ber a ewiaber dɔnkor abɔ no, Kuw B hɔn akansi a odzi kan no bɔkɔ do. Ngyiresi na Iran na wobehyia. Wɔbɔ ndɔnnan so a, Kuw A hɔn akansi a aka ekyir no so bɔkɔ do. Ebibiman Senegal nye ɔman Nederlands na wobesi akan no. Akansi a otwa tun no bɔkɔ do ewimbir ndɔnsuon. Amereka na Wales man no na wobesi akan no. Kɔ do araa tsie na kenkan fi akannnews.com na dza obopue mu biara no, yɛbɛma atse ho asɛm.
